คลังเล็งเพิ่มเงินสมทบกอช.
คลังจัดหนักแก้กฎหมายเพิ่มเงินสมทบกองทุน กอช. 1,500 บาท ดันยอดสมาชิก 20 ล้านคน
18 ส.ค. 2560

คลังจัดหนักแก้กฎหมายเพิ่มเงินสมทบกองทุน กอช. 1,500 บาท ดันยอดสมาชิก 20 ล้านคนนายสมชัย สัจจพงษ์ ปลัดกระทรวงการคลัง ประธานกองทุนการออมแห่งชาติ (กอช.) เปิดเผยว่า กอช.ได้สรุปแก้ไขกฎหมายเพิ่มเงินสมทบของสมาชิกเข้ากองทุนจากเดิมกำหนดไม่เกิน 1.32 หมื่นบาท/ปี เป็น 3 หมื่นบาท/ปีนอกจากนี้ ยังจะเพิ่มเงินสมทบของรัฐบาลจากเดิมกำหนดเป็นช่วงอายุ 15-30 ปี รัฐบาลสมทบ 50% ไม่เกิน 600 บาท อายุ 30-50 ปี รัฐบาลสมทบ 80% ไม่เกิน 960 บาท และอายุ 50-60 ปี รัฐบาลสมทบ 100% ไม่เกิน 1,200 บาท เป็นรัฐบาลสมทบ 1,500 บาท โดยไม่กำหนดช่วงอายุอีกต่อไป โดยรัฐบาลจะมีภาระเงินสมทบปีละประมาณ 1,500 บาท จากเดิมประมาณ 600 ล้านบาทสำหรับการแก้ไขกฎหมายดังกล่าวจะเสนอให้นายอภิศักดิ์ ตันติวรวงศ์ รมว.คลัง และคณะรัฐมนตรี เห็นชอบภายใน 1-2 เดือนนี้ ซึ่งการแก้ไขกฎหมายนี้จะเป็นแรงจูงใจให้แรงงานนอกระบบเข้ามาเป็นสมาชิก กอช.มากขึ้น จากปัจจุบันมีสมาชิกอยู่ 5.2 แสนราย โดยเป้าหมายในปีนี้อยู่ที่ 1 ล้านราย ซึ่งกำลังเร่งสรรหาเลขาธิการ กอช.คนใหม่ให้ได้ภายในเดือนหน้า เพื่อมาทำงานให้ได้ตามเป้าหมายนายสมชัย กล่าวว่า ในวันที่ 30 ส.ค. 2560 นี้ กอช.จะจัดงานครบรอบ 2 ปี โดยได้เชิญ พล.อ.ประยุทธ์ จันทร์โอชา นายกรัฐมนตรี มาเป็นประธาน ซึ่งจะมีการประกาศทิศทางของ กอช.ที่จะดำเนินการให้ได้สมาชิก 20 ล้านคน โดยจะร่วมมือกับกองทุนหมู่บ้านกว่า 7 หมื่นแห่งทั่วประเทศ ประชาสัมพันธ์ กอช.เป็นจุดรับสมัครและส่งเงินสมทบของสมาชิกนอกจากนี้ ยังมีคลังจังหวัดของ กรมบัญชีกลาง ที่จะเข้ามาร่วมด้วย นอกเหนือจากปัจจุบันที่ธนาคารกรุงไทย ธนาคารออมสิน ธนาคารเพื่อการเกษตรและสหกรณ์การเกษตร ดำเนินการ อยู่แล้วนายสมชัย กล่าวว่า ปัจจุบันสมาชิก 5.2 แสนคน เป็นเกษตรกร 55% อาชีพค้าขาย 10.7% ไม่ประกอบอาชีพ 18.9% อาชีพค้าขาย 4.5% ลูกจ้างชั่วคราว 1.3% และนักเรียนนักศึกษา 2% ซึ่งกลุ่มนี้ยังน้อยอยู่ โดยจะให้ กอช.เจาะกลุ่มลูกค้านักเรียนนักศึกษามากขึ้น เพราะการให้คนออมเร็วจะสบายในอนาคตหลังเกษียณ"รัฐบาลไม่ยุบ กอช.แน่นอน แม้ว่าสมาชิกในปัจจุบันยังน้อย เพราะเป็นการออมภาคสมัครใจ สมาชิกส่วนใหญ่มีรายได้น้อย ใช้จ่ายยังไม่พอ ทำให้ไม่คิดเรื่องการออม แต่ในปีหน้าหลังจากแก้กฎหมายและหาพันธมิตรใหม่เข้ามาจะเห็น กอช.โฉมใหม่ ที่จะเป็นมิตรคู่ใจของคนชราในอนาคต" นายสมชัย กล่าวนายสมชัย กล่าวอีกว่า คลังได้ขอความร่วมมือกับกระทรวงมหาดไทย ขอให้ผู้ว่าราชการจังหวัดช่วยประชาสัมพันธ์ กอช.ให้เป็นที่รู้จักของคนในจังหวัดมากขึ้น จะทำให้มีคนสมัครมาเป็นสมาชิกมากขึ้น